มันนี่ทูเดย์
คลังไม่ห่วงหนี้ครัวเรือนเพิ่ม
18 เม.ย. 2556

คลังไม่ห่วงหนี้ครัวเรือนเพิ่ม
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า แม้ตัวเลขหนี้ครัวเรือนในภาพรวมจะเพิ่มสูงขึ้น แต่ก็ไม่ได้เป็นเรื่องที่น่ากลัวเพราะผู้ที่อยู่ในช่วงสร้างตัวและมีรายรับน้อย คนเหล่านี้จะกู้เงินเพื่อลงทุนในเรื่องที่อยู่อาศัย ซึ่งเป็นสิ่งที่จำเป็น แต่ถ้าเป็นการกู้เพื่อใช้จ่ายฟุ่มเฟือยก็ไม่สมควร
นายกิตติรัตน์ กล่าวว่า ขณะนี้สถาบันการเงินที่ดูแลการปล่อยสินเชื่อต่างมีความเข้มงวดที่ดี และก็ไม่ได้ปล่อยกู้โดยไม่ดูความสามารถในการหารายได้และความมั่นคงรายได้ในอนาคต แต่ทั้งนี้ก็ต้องฝากกำชับหน่วยกำกับสถาบันการเงินที่ทำหน้าที่ปล่อยกู้ให้ช่วยดูแลให้ดี
“กลุ่มผู้มีรายได้น้อยจะอยู่จะกินไปวันๆ ก็ยังไม่พอ การชวนกลุ่มเหล่านี้มาออมก็ต้องมีแรงจูงใจพิเศษ ซึ่งจะใช้วิธีชวนให้เกิดการออม โดยรัฐบาลจะจัดงบประมาณไปสมทบสำหรับผู้ประกอบอาชีพอิสระ การส่งเสริมออมภาคครัวเรือนจะมีการดำเนินการจริงจังในปีงบ 2557” นายกิตติรัตน์ กล่าว
เอสเอ็มอีแบงก์อบรมฟรี ‘ทายาทธุรกิจ’
ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ร่วมกับกรมส่งเสริมอุตสาหกรรม กระทรวงอุตสาหกรรม ขอเชิญผู้ประกอบการที่สนใจเข้าอบรมหลักสูตร “ทายาทธุรกิจ” ครั้งที่ 2/2556 ระหว่างวันที่ 13 พ.ค.-3 มิ.ย. 2556 ณ ชั้น 11 อาคาร SME Bank Tower เพื่อเสริมสร้างและเตรียมความพร้อมด้านการบริหารจัดการและการจัดหาแหล่งเงินทุนเพื่อยื่นขอสินเชื่อกับทางสถาบันการเงิน
คุณสมบัติผู้เข้าอบรมต้องเป็นทายาทของผู้ประกอบการหรือผู้มีความรู้และประสบการณ์ในธุรกิจ เป็นผู้ประกอบอาชีพอิสระและผู้ว่างงานที่ตั้งใจจะเป็นผู้ประกอบการ หรือเป็นผู้ประกอบการใหม่ที่เริ่มประกอบธุรกิจไม่เกิน 3 ปี หรือผู้ที่เป็นเจ้าของกิจการที่ดำเนินการอยู่ ยังไม่ได้จดทะเบียนพาณิชย์หรือจดทะเบียนใดๆ กับรัฐ
เป็นผู้สำเร็จการศึกษาสายอาชีพระดับ ปวช. หรือมัธยมศึกษา ตอนปลายขึ้นไป ที่มีอายุระหว่าง 20 – 60 ปี และสามารถเข้ารับการอบรมได้ตลอดหลักสูตร เปิดรับสมัครตั้งแต่บัดนี้เป็นต้นไป รับจำนวนจำกัด สอบถามเพิ่มเติมได้ที่ ฝ่ายพัฒนาผู้ประกอบการ เอสเอ็มอีแบงก์ โทร.02-265-4600-2